b'\n_START_ARTICLE_\nTvangsekteskap\n_START_PARAGRAPH_\nTvangsekteskap er en betegnelse p\xc3\xa5 et ekteskap som blir gjennomf\xc3\xb8rt til tross for at minst \xc3\xa9n av partene er motvillig. I norsk samfunnsdebatt oppfattes tvangsekteskap ofte som synonymt med arrangert ekteskap._NEWLINE_Arrangerte ekteskap m\xc3\xa5 anses som det normale over store deler av verden, gjennom det meste av den kjente historien. I Vest-Europa fant id\xc3\xa9en om spontan kj\xc3\xa6rlighet som grunnlag for ekteskap f\xc3\xb8rst fotfeste med romantikken. Det kan likevel argumenteres for at arrangerte ekteskap har v\xc3\xa6rt det normale helt opp mot v\xc3\xa5r tid. \xc2\xabArrangementet\xc2\xbb kunne best\xc3\xa5 i at to kandidater etter avtale mellom foreldrene ble f\xc3\xb8rt sammen i forbindelse med fest eller h\xc3\xb8ytid. Graden av press overfor de unge kunne variere med de \xc3\xb8konomiske og sosiale gevinstene som m\xc3\xa5tte ligge i forbindelsen mellom de to familiene. Skikken har trolig holdt seg lengst i h\xc3\xb8yere sosiale lag._NEWLINE_Forestillingen om tvang oppst\xc3\xa5r typisk n\xc3\xa5r et milj\xc3\xb8 der arrangerte ekteskap er blitt oppfattet som normalt konfronteres med det moderne, vestlige samfunnets frihets- og kj\xc3\xa6rlighetsidealer. N\xc3\xa5tidig ungdom med ikke-europeisk innvandrerbakgrunn kan oppfatte et arrangert ekteskap som tvang, der deres foreldre, i likhet med tidligere generasjoners vesteuropeere, ville oppfatte det som en naturlig plikt eller praktisk l\xc3\xb8sning.'